ORDE do 18 de agosto de 2009 pola que se publica a aprobación dos estatutos do Consorcio do Noroeste (Ourense).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/09/2009

Os concellos de Maside, Carballeda de Avia, Cortegada, Piñor e Punxín acordaron promover a constitución dun Consorcio para a prestación do servizo de recollida selectiva e transporte de residuos, xestión e execución de plans, programas ou proxectos de interese público ou común, obtención, xestión e investimento de fondos en materia de desenvolvemento e execución das obras relativas a aquelas.
O procedemento de creación de consorcios está regulado nos artigos 137 e seguintes da Lei 5/1997, do 22 de xullo, de Administración local de Galicia, por remisión do artigo 151 da devandita lei. En cumprimento do disposto no citado precepto, o presidente da Comisión Xestora remitiulle á Consellería de Presidencia, Administracións Públicas e Xustiza a documentación relativa ao dito proceso.
Examinado o expediente, considérase que se seguiu o procedemento legalmente previsto para tal fin que, en síntese, implica:
-Cada un dos concellos acordou en sesión plenaria, e por maioría absoluta, promover a constitución do Consorcio, nomeando representante para constituír a Comisión Xestora.
-A Comisión Xestora constitúese o 6 de marzo de 2009, sesión en que nomean o seu presidente.
-A Comisión Xestora aproba inicialmente os estatutos do Consorcio o 12 de marzo de 2009.
-Os estatutos son aprobados provisionalmente pola Asemblea de Concelleiros na reunión do 24 de marzo de 2009.
-O acordo someteuse a información pública durante o prazo dun mes, mediante edicto publicado no BOP de Ourense nº 74, do 1 de abril de 2009 e, simultaneamente, remitíuselle á Deputación Provincial de Ourense e á Consellería de Presidencia, Administracións Públicas e Xustiza, para emisión de informe no dito prazo.
-Consta certificado do secretario da Comisión Xestora de non presentación de alegacións no dito prazo.
-O informe da Deputación Provincial de Ourense resulta favorable.
-Con data do 10 de xuño de 2009 a Dirección Xeral de Administración Local emitiu informe favorable cunha serie de consideracións.
-A Comisión Xestora acepta as consideracións na sesión do 22 de xuño de 2009.
-O Pleno dos concellos de Maside, Carballeda de Avia, Cortegada, Piñor e Punxín aprobaron os estatutos do Consorcio por maioría absoluta do número legal de membros de cada corporación, segundo consta nas copias certificadas dos acordos remitidos.
En atención ao exposto, e de conformidade co preceptuado no artigo 141.2º da Lei 5/1997, do 22 de xullo, de Administración local de Galicia e demais normativa de aplicación,
DISPOÑO:
Artigo único.-Publicar os estatutos do Consorcio do Noroeste cuxo texto se recolle no anexo desta orde.
Santiago de Compostela, 18 de agosto de 2009.
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Capítulo preliminar
Disposicións xerais
Artigo 1º.-Composición e denominación.
1. Os concellos de Carballeda de Avia, Cortegada, Maside, Piñor e Punxín, todos eles na provincia de Ourense, constitúen un Consorcio local, sen prexuízo dos que poidan incorporarse no futuro conforme as previsións estatutarias, de conforme co establecido nos artigos 37 a 40 do Regulamento de servizos das corporacións locais, aprobado por Decreto do 17-6-1955; artigos 3, 26, 47.3º b), 57, 85 e 87 da Lei 7/1985, do 2 de abril, reguladora das bases de réxime local; artigos 25, 36 e 110 do R.D. lexislativo 781/1986, do 18 de abril, polo que se aproba o texto refundido das disposicións legais vixentes en materia de réxime local; artigo 7 da Lei 30/1992, do 26 de novembro, de réxime xurídico das administracións públicas e do procedemento administrativo común; artigos 2 ao 6, 8, 137 e ss, 149 ao 152 da Lei 5/1997, do 22 de xullo, de Administración local de Galicia; así como Lei 10/1988, do 21 de abril, de residuos sólidos urbanos; e demais concordantes e de aplicación.
2. A mencionada entidade recibe a denominación de Consorcio do Noroeste (Ourense).
3. Os estatutos determinan as particularidades do seu réxime orgánico, funcional e financeiro.
Artigo 2º.-Natureza e principios de actuación.
1. Na súa calidade de ente público local de base asociativa goza dunha condición de entidade local non territorial, con personalidade xurídica propia e plena capacidade xurídica e de obrar para crear, instalar ou xestionar servizos e actividades de interese local ou común, para realizar e conseguir as finalidades públicas que constitúen o seu obxecto, entendendo como servizos públicos locais cantos tendan á consecución dos fins sinalados como da competencia das entidades consorciadas.
2. En consecuencia, para o cumprimento do seu obxecto e fins e o ámbito das súas competencias, de acordo coa Constitución e as leis, terá plena capacidade xurídica para adquirir, posuír, reivindicar, permutar, gravar ou allear toda clase de bens, formalizar contratos, establecer e explotar obras, servizos ou actividades públicas, obrigarse, interpoñer os recursos establecidos e exercer as accións previstas nas leis.
3. Servirá con obxectividade os intereses públicos, actuando conforme os principios de eficacia e servizo aos cidadáns, descentralización, desconcentración e coordinación, con autonomía propia e sometemento pleno á lei e ao dereito.
4. Conforme os criterios de reciprocidade nas súas relacións con outras administracións públicas, rexerase polos principios de colaboración, cooperación, auxilio e respecto aos respectivos ámbitos de competencias.
5. Poderá utilizar calquera das formas de xestión de servizos, directa ou indirecta, previstas na lexislación de réxime local, substituíndo as entidades consorciadas.
6. No ámbito das súas competencias correspóndelle a potestade regulamentaria e de autoorganización, programación e planificación. A potestade tributaria refírese só ao establecemento de taxas, contribucións especiais e prezos públicos; a expropiatoria só a poderán exercer outras entidades territoriais en beneficio e por instancia do Consorcio.
Artigo 3º.-Domicilio.
1. Inicialmente, mentres non se dispoña de locais propios, o domicilio do Consorcio e os seus servizos xerais estarán nas oficinas municipais correspondentes ao representante que exerza a Presidencia.
2. Non obstante, o Pleno, ou calquera outro órgano complementario, poderá realizar as súas sesións en calquera das sedes das entidades consorciadas ou das instalacións afectas aos servizos que preste.
3. Por proposta do Pleno poderase modificar o domicilio, para o cal deberá tramitarse a preceptiva modificación dos estatutos, cos requisitos legalmente establecidos.
4. Os servizos especializados do Consorcio poderán instalarse en calquera dos entes consorciados, segundo o acordo do Pleno.
Artigo 4º.-Duración.
Establécese con carácter voluntario, e constitúese por un período de tempo indefinido, e mentres subsistan as competencias das entidades consorciadas e o obxecto e fins de interese común e público encomendados.
Artigo 5º.-Obxecto e fins.
1. Constitúeno:
a) Prestación parcial ou integral do servizo de recollida selectiva e transporte de residuos e, de ser o caso, cantas outras competencias atribúa a lexislación xeral ou sectorial nesta materia.
b) A xestión e execucións de plans, programas ou proxectos de interese público ou común para as entidades consorciadas e de compentencia destas, así como a obtención, xestión e investimento dos correspondentes fondos, en materia de políticas de desenvolvemento rexional, social ou agrícola, no marco das iniciativas europeas, nacionais, autonómicas ou locais, e doutros entes, institucións ou entidades, públicas ou privadas.
c) Asumir a execución de obras relativas a plans, programas ou proxectos, que as actividades consorciadas ou outras administracións públicas acorden encomendarlle, para a xestión de servizos e actividades de interese público e común, así como a súa creación, instalación e prestación parcial ou integral.
Artigo 6º.-Réxime xurídico.
1. O Consorcio, como entidade local que é, rexerase polo dereito administrativo e demais normativa que lle sexa de aplicación por tal condición.
2. En materia de procedemento administrativo será aplicable a todas as actuacións do Consorcio a lexislación vixente do réxime local e do réxime xurídico das administracións públicas, que se desenvolverá conforme os principios de racionalidade, economía e eficiencia da xestión.
3. Os acordos e resolucións do Consorcio serán impugnables en vía administrativa e xurisdicional, de conformidade co establecido na lexislación de réxime local e xeral.
4. A publicación dos acordos e resolucións do Consorcio farase nos boletíns e diarios oficiais nos que legalmente proceda.
Capítulo I
Réxime orgánico
Sección I
Da organización
Artigo 7º.-Órganos de xestión e goberno.
1. Rexen o Consorcio os seguintes órganos de xestión e goberno:
a) Pleno.
b) Comité Consultivo.
c) O presidente.
d) O vicepresidente.
2. O Pleno tamén poderá denominarse e identificarse como Consello de Dirección.
Artigo 8º.-O Pleno ou Consello de dirección. Composición.
1. O Pleno, supremo órgano de goberno do Consorcio, ao que personifica e representa con carácter de corporación de dereito público, está integrado polo presidente ou membro da corporación en quen delegue, de cada unha das entidades que forman o Consorcio.
2. Asistirán ás xuntanzas do Pleno, con voz pero sen voto, o secretario e o interventor do Consorcio, así como, cando sexa requirido para iso, o xerente, ou calquera outro persoal especializado na materia que se vaia tratar.
3. A cada concello corresponderalle o mesmo número de votos que o número legal de membros da súa corporación.
Na súa aplicación, cada un dos membros consorciados disporá do seguinte número de votos no Pleno ou Consello de Dirección:
Ver referencia pdf "17300D002P007.PDF"
4. Os votos correspondentes ás entidades consorciadas serán actualizados cada vez que varíe o número de membros das corporacións locais.
5. As actualizacións previstas no número anterior non terán a consideración de modificacións estatutarias e, polo tanto, non se requirirá seguir o procedemento previsto nestes estatutos para a súa modificación.
6. Ás entidades distintas dos concellos corresponderalles un número de votos que represente o 40% do total de votos existentes, correspondendo sempre o 60% restante ao total dos votos dos concellos. O xerente do Consorcio realizará os debidos cálculos numéricos para determinar o número de votos que corresponde a cada unha destas entidades, tendo en conta a repercusión que teñan nelas as actividades do Consorcio.
Artigo 9º.-Comité Consultivo.
Estará integrado polo presidente do Consorcio, o vicepresidente, e representantes dos entes consorciados no consello de dirección. Cada concello terá dereito ao número de representantes que se indica:
a) Carballeda de Avia: 2.
b) Cortegada: 2.
c) Maside: 3.
d) Piñor: 2.
e) Punxín: 1.
Este comité reunirase unha vez ao ano, e as propostas aprobadas no Comité Consultivo pasarán ao Pleno ou Consello de dirección, en onde se tomará a decisión, xa que o único órgano con dereito de voto e decisión.
Artigo 10º.-Duración do mandato.
O mandato de cada representante municipal no Consorcio rematará cando deixe de ser membro da corporación que representa. Non obstante, ao finalizar o mandato de catro anos a que se refire a Lei de réxime local, o representante cesante continuará nas súas funcións soamente para a administración ordinaria ata a toma de posesión do seu sucesor.
Artigo 11º.-Elección e cesamento do presidente.
1) O presidente e o vicepresidente serán designados polo Pleno, conforme o quórum especial de maioría absoluta establecido polo artigo 22º; no caso de non obter ningún dos candidatos a maioría absoluta serán designados os candidatos máis votados. Cesarán nos seus cargos se se producise algunha das seguintes circunstancias:
a) Cesamento das súas funcións polo Pleno, co quórum especial de maioría absoluta do artigo 22º.
b) Renovación da corporación que representan.
c) Perda da condición de membro da corporación que representan.
2. Unha vez que o presidente e o vicepresidente finalicen o seu mandato, polas causas establecidas no punto anterior, continuarán exercendo as súas funcións para a administración ordinaria ata que o Pleno designe a quen os substitúa.
Artigo 12º.-Competencias do presidente e do vicepresidente.
1. O presidente do Pleno, que será tamén o do Consorcio posúe, en todo caso, as seguintes atribucións:
a) Dirixir o goberno e a administración, velando polo cumprimento dos estatutos.
b) A representación legal e a sinatura de cantos documentos públicos ou privados sexan necesarios ou útiles para o cumprimento dos seus fins.
c) Convocar e presidir as sesións do Pleno, agás os supostos previstos na lexislación do réxime local, e de calquera outro órgano do Consorcio, e decidir os empates con voto de calidade.
d) Dirixir, inspeccionar e impulsar as obras, servizos e actividades, xestionando con entidades públicas e privadas a resolución dos problemas que o afecten, ordenando os informes, estudos e consultas pertinentes.
e) Ditar bandos.
f) O desenvolvemento da xestión económica de acordo co orzamento aprobado, dispoñer gastos dentro dos límites da súa competencia, concertar operacións de crédito, con exclusión das recollidas no artigo 158.5º da Lei 39/1988, do 28 de decembro, reguladora das facendas locais, sempre que aquelas estean previstas no orzamento e o seu importe acumulado dentro de cada exercicio económico non supere o 10 por 100 dos seus recursos ordinarios, agás as de tesouraría, que lle corresponderán cando o importe acumulado das operacións vivas en cada momento non supere o 15 por 100 dos ingresos liquidados no exercicio anterior; ordenar pagamentos e render contas; todo isto de conformidade co disposto na Lei reguladora das facendas locais.
g) Aprobar a oferta de emprego público de acordo co orzamento e o cadro de persoal aprobados polo Pleno, aprobar as bases das probas para a selección do persoal e para os concursos de provisión de postos de traballo e distribuir as retribucións complementarias que non sexan fixas e periódicas.
h) Desempeñar a xefatura superior de todo o persoal e acordar o seu nomeamento e sancións, incluída a separación do servizo do persoal do Consorcio e o despedimento do persoal laboral, dando conta ao Pleno, nestes dous últimos casos, na primeira sesión que realice. Esta atribución entenderase sen prexuízo do previsto na disposición adicional 2ª do EBEP e normativa de desenvolvemento.
i) O exercicio das accións xudiciais e administrativas e a defensa do Consorcio nas materias da súa competencia, incluso cando as tivese delegado noutro órgano e, en caso de urxencia, en materias da competencia do Pleno, neste suposto dándolle conta a este na primeira sesión que realice para a súa ratificación.
j) A iniciativa de lle propoñer ao Pleno a declaración de lesividade en materias da súa competencia.
k) Adoptar persoalmente, e baixo a súa responsabilidade, en caso de catástrofe ou de infortunios públicos e grave risco destes, as medidas necesarias e axeitadas, dándolle conta inmediata ao Pleno.
l) Sancionar as faltas de desobediencia á súa autoridade ou por infracción das ordenanzas, agás nos casos en que tal facultade estea atribuída a outros órganos.
m) As contratacións e concesións de toda clase cando o seu importe non supere o 10 por 100 dos recursos ordinarios do orzamento nin, en calquera caso, os seis millóns de euros (6.000.000 ); incluídas as de carácter plurianual cando a súa duración non sexa superior a catro anos, sempre que o importe acumulado de todas as súas anualidades non supere nin a porcentaxe indicada, referida aos recursos ordinarios do orzamento do primeiro exercicio, nin a contía sinalada.
n) A aprobación dos proxectos de obras e de servizos cando sexa competente para a súa contratación ou concesión e estean previstos no orzamento.
o) A adquisición de bens e dereitos cando o seu valor non supere o 10 por 100 dos recursos ordinarios do orzamento nin os tres millóns de euros (3.000.000 ); así como alleamento do patrimonio, para bens inmobles e mobles, sempre que non supere o 10% dos recursos ordinarios do orzamento nin os tres millóns de euros e que esté previsto no orzamento.
p) Ordenar a publicación, execución e facer cumprir os acordos do Consorcio.
q) As demais que expresamente lle atribúan as leis e aquelas que a lexislación do Estado ou das comunidades autónomas lles asignen aos consorcios, e non lles atribúan a outros órganos deste.
r) Presentarlle ao Pleno os estudos, proxectos e iniciativas de interese para o Consorcio, o plan de xestión dos servizos e actividades, así como o estudo, preparación e ditame dos asuntos dos que, por razón da materia, a súa resolución lle incumba ao Pleno.
s) O desempeño das tarefas ordinarias do Consorcio, así como a aprobación dos actos necesarios para o seu funcionamento.
t) Coordinar as tarefas do Consorcio cos servizos das entidades consorciadas directa ou indirectamente relacionados coa competencia consorcial.
u) As funcións que para o desenvolvemento dos servizos lle delegue o Pleno.
v) Calquera outra función non atribuída aos demais órganos de goberno e administración do Consorcio.
2. En caso de ausencia, enfermidade, incapacidade ou vacante do presidente, serán exercidas as súas funcións polo vicepresidente.
Artigo 13º.-Competencias do Pleno.
Corresponderanlle ao Pleno, para o desenvolvemento e xestión das actividades e servizos determinados polo obxecto e fins do Consorcio, as seguintes atribucións:
a) O control e a fiscalización dos demais órganos de goberno.
b) Os acordos relativos á participación en organizacións supramunicipais; alteración do domicilio, dos seus servizos xerais e os especializados; así como cambio da súa denominación.
c) A aprobación do regulamento orgánico e das ordenanzas ou regulamentos ou, de ser o caso, a proposta destas ás entidades consorciadas, así como a creación e regulación de órganos complementarios.
d) A determinación dos recursos propios de carácter tributario; a aprobación e modificación dos orzamentos; a disposición de gastos en materia da súa competencia e a aprobación das contas; todo isto de acordo co disposto na Lei de facendas locais.
e) A aprobación dos plans, programas e proxectos, así como a forma de xestión dos servizos e actividades.
f) A aceptación da delegación de competencias feita por outras administracións públicas.
g) A presentación de conflitos de competencias a outras entidades locais e demais administracións públicas.
h) A aprobación do cadro de persoal e da relación de postos de traballo, a fixación da contía das retribucións do persoal, e o número, características e retribucións do persoal eventual.
i) O exercicio de accións xudiciais e administrativas do Consorcio en materias de competencia do pleno ou Consello de Dirección.
j) Coñecer e resolver as reclamacións que formulen as entidades consorciadas, así como a declaración de lesividade dos actos do Consorcio.
k) A alteración da cualificación xurídica dos bens de dominio público.
l) A concertación das operacións de crédito cuxa contía acumulada, dentro de cada exercicio económico, exceda o 10 por 100 dos recursos ordinarios do orzamento, agás as de tesouraría, que lle corresponderán cando o importe acumulado das operacións vivas en cada momento supere o 15 por 100 dos ingresos correntes liquidados no exercicio anterior; todo isto de conformidade co disposto na Lei reguladora das facendas locais.
ll) As contratacións e concesións de toda clase cando o seu importe supere o 10 por 100 dos recursos ordinarios do orzamento e, en calquera caso, os seis millóns de euros (6.000.000 ), así como os contratos e concesións plurianuais cando a súa duración sexa superior a catro anos e os plurianuais de menor duración cando o importe acumulado de todas as súas anualidades supere a porcentaxe indicada, referida aos recursos ordinarios do orzamento do primeiro exercicio e, en todo caso, cando sexa superior á contía sinalada nesta letra.
m) A aprobación dos proxectos de obras e servizos cando sexa competente para a súa contratación ou concesión, e cando aínda non estean previstos nos orzamentos.
n) A adquisición de bens e dereitos cando o seu valor supere o 10 por 100 dos recursos ordinarios do orzamento e, en todo caso, cando sexa superior a tres millóns de euros (3.000.000 ), así como os alleamentos patrimoniais e gravame de bens e dereitos dos que o Consorcio sexa titular.
ñ) A aprobación das directrices e normas de réxime interno, dos plans e programas anuais de goberno, administración e dirección do Consorcio.
o) A elección de entre os seus membros, de presidente e vicepresidente do Consorcio, e o seu cesamento, así como a determinación dos representantes das entidades consorciadas que, se é o caso, desenvolvan as súas responsabilidades en réxime de dedicación exclusiva ou parcial.
p) A aprobación da modificación dos estatutos, e a proposta de modificación destes ás entidades consorciadas.
q) A aprobación do regulamento dos servizos que preste o Consorcio que será remitido aos entes consorciados para o seu coñecemento, así como a adopción da forma concreta de xestión dos servizos da súa competencia.
r) A proposición ás entidades consorciadas das ordenanzas fiscais, elementos tributarios, taxas, prezos públicos e tarifas que fosen procedentes en relación coas finalidades do Consorcio.
s) Aprobar o inventario de bens e dereitos e a memoria anual, dando conta diso ás entidades consorciadas.
t) A fixación das achegas, sexan ordinarias ou extraordinarias, que obrigatoriamente teñan que efectuar as entidades consorciadas para o sostemento do Consorcio.
u) Propoñer e aprobar a adhesión ou incorporación ao Consorcio de novas entidades locais, doutras administracións públicas ou de entidades privadas sen ánimo de lucro, así como a separación das que o integran.
v) A proposta de disolución do Consorcio.
w) Determinar o número de votos que lle corresponda a cada representante dos entes consorciados de conformidade co disposto no artigo 9º.
x) Aqueloutras que deban corresponder ao Pleno ou Consello de Dirección por exixir a súa aprobación unha maioría especial.
y) Calquera outra que se someta á súa consideración por entender que afecta de modo relevante os intereses comúns, e as demais que expresamente lle confiran as leis.
Sección II
Do Persoal
Artigo 14º.-Persoal ao servizo do Consorcio.
O persoal ao servicio do Consorcio estará constituído por:
a) Secretario, interventor e tesoureiro.
b) Xerente.
c) Persoal laboral.
d) De ser o caso, persoal eventual.
O personal poderá ser propio ou adscrito agás o descrito na alínea a) anterior, que será nomeado conforme o artigo seguinte.
Artigo 15º.-Secretario, interventor e tesoureiro.
Estes cargos crearanse e clasificaranse como propios e independentes, de conformidade co establecido pola normativa específica de funcionarios con habilitación estatal.
Artigo 16º.-O xerente.
1. Por proposta da Presidencia, o Pleno nomeará un xerente. Este posto de traballo, sometido á lexislación laboral, terá que ser desempeñado por persoa con formación e titulación axeitada que a capacite para realizar as funcións propias do posto.
2. Son funcións do xerente:
a) Velar e facer cumprir os acordos e resolucións dos órganos de goberno do Consorcio.
b) Dirixir e coordinar a actuación do Consorcio, de conformidade cos regulamentos aprobados e as directrices dos órganos de goberno.
c) Vixiar, fiscalizar, supervisar, impulsar e inspeccionar as obras, o funcionamento dos servizos, actividades, dependencias e persoal ao seu cargo.
d) Asistir con voz e sen voto, cando sexa requirido para iso, ás sesións do Pleno e demais órganos de goberno.
e) Elaborar e propoñer proxectos, plans de actuación de xestión dos servizos e actividades e programas de necesidades do Consorcio.
f) Asistencia técnica ao presidente e órganos de goberno.
g) Emitir informe sobre asuntos que deban tratarse nas sesións dos órganos de goberno, sen prexuízo das funcións asesoras que correspondan á Secretaría e Intervención do Consorcio.
h) Elaborar o anteproxecto do orzamento, e a programación plurianual, así como a memoria anual de rendición de contas.
i) Supervisar a xestión económica e administrativa do Consorcio, axustándose ás normas que exixe a súa natureza pública.
j) Promover os expedientes de contratación de toda clase, de obras, servizos e subministración.
k) Formular as propostas de gastos correntes, así como de contribucións económicas das entidades consorciadas.
l) Elevar anualmente ao Pleno unha memoria das actividades do Consorcio.
ll) Propoñer as medidas e reformas que considere convenientes para o mellor cumprimento do obxecto e fins do Consorcio.
m) Manter un contacto permanente cos responsables executivos e técnicos das institucións e entidades integrantes do Consorcio, co fin de garantir a máxima coordinación funcional.
n) As demais que lle sexan encomendadas polos órganos de goberno.
Artigo 17º.-Persoal laboral e eventual.
1. O resto do persoal que precise o Consorcio estará sometido ao réxime de dereito laboral. O número de postos de traballo e as funcións atribuídas a cada un deles serán as que se determinen no cadro de persoal e relación de postos de traballo, axustándose a súa selección ao disposto para as corporacións locais.
2. Poderase nomear persoal eventual, na forma establecida polos artigos 104 da Lei 7/1985, do 2 de abril, reguladora das bases de réxime local, e 250 da Lei 5/1997, do 22 de xullo, de Administración local de Galicia.
Artigo 18º.-Persoal adscrito.
Integran o persoal adscrito os funcionarios e persoal laboral das entidades consorciadas que presten os seus servizos no Consorcio.
Capítulo II
Réxime funcional
Artigo 19º.-Réxime de funcionamento.
1. O réxime de sesións e acordos do Consorcio e, en xeral, o seu funcionamento acomodarase ao disposto na lexislación de réxime local, en canto lle sexa aplicable, para os plenos municipais, sen prexuízo das particularidades derivadas da organización propia do Consorcio.
2. Subsidiariamente aplicaranse as disposicións da Lei de réxime xurídico das administracións públicas e do procedemento administrativo común.
Artigo 20º.-Sesións do Pleno ou Consello de Dirección.
1. O Pleno realizará sesión ordinaria, como mínimo, unha vez cada dous meses, e extraordinaria cando así o decida o presidente ou o solicite, como mínimo, a cuarta parte dos seus membros que representen, como mínimo a cuarta parte dos votos; neste caso, o presidente deberá convocar a reunión solicitada dentro dos 4 días seguintes ao da presentación da solicitude, e a súa realización non poderá demorarse por máis de 15 días desde que fose solicitada. De non ser así, producirase a convocatoria automatica conforme o estipulado na normativa de réxime local.
2. O presidente poderá dispoñer que asistan ás sesións os técnicos ou persoal especializado que conveña oír nalgún asunto determinado.
3. O quórum para a válida realización das sesións en primeira convocatoria será a maioría absoluta do número legal de membros e de votos das entidades que integran o Consorcio.
4. As sesións realizaranse en segunda convocatoria media hora despois da determinada para a primeira, sempre que se encontren presentes cando menos un terzo do número legal de membros e dispoñan dun terzo do número de votos.
Artigo 21º.-Réxime de acordos.
1. Os acordos do Pleno ou Consello de Dirección adoptaranse por maioría simple dos votos dos membros presentes. En casos de empate, procederase segundo o disposto por normativa aplicable de réxime local.
2. Será preciso quórum especial de maioría absoluta do número legal de votos asignados aos membros do pleno ou consello de dirección e do número de representantes das entidades consorciadas, para a validez dos acordos do Pleno ou Consello de Dirección, que se adopten nas materias seguintes:
a) Aprobación e modificación do regulamento orgánico propio do Consorcio.
b) Liquidación ou disolución do Consorcio.
c) Separación de entidades consorciadas.
d) Adhesión de novos membros.
e) Modificación dos estatutos.
f) Aceptación das delegacións ou encomendas de xestión realizadas por outras administracións.
g) A aprobación do regulamento dos servizos que preste o Consorcio.
h) Concesión de bens e servizos por máis de cinco anos, sempre que a súa contía exceda o 20 por 100 dos recursos ordinarios do orzamento.
i) A actualización dos votos que corresponden a cada un dos membros do Consorcio, conforme o previsto no artigo 8º.
j) Aprobación da forma concreta de xestión do servizo correspondente.
k) Aprobacións de operacións financeiras ou de crédito e concesións de quitas ou esperas, cando o seu importe supere o 10 por 100 dos recursos ordinarios do seu orzamento, así como as operacións de crédito previstas no artigo 158.5º da Lei 39/1988, do 28 de decembro, reguladora das facendas locais.
l) Imposición e ordenación dos recursos propios de carácter tributario.
ll) Alleamento de bens, cando a súa contía exceda o 20 por 100 dos recursos ordinarios do seu orzamento.
m) Alteración da cualificación xurídica dos bens demaniais.
n) Cesión gratuíta de bens a outras administracións ou institucións públicas.
ñ) As restantes determinadas pola lei.
3. O anterior enténdese sen prexuízo de que se requira outro quórum específico ou cualificado para a adopción de acordos conforme a lexislación xeral de réxime local e demais normativa vixente.
Artigo 22º.-Cómputo da maioría absoluta.
Cando, en virtude de disposicións legais ou destes estatutos, se exixa quórum especial de maioría absoluta do número legal de votos asignados aos membros do Pleno e do número de representantes das entidades consorciadas, na adopción de acordos polo dito órgano, entenderase que existe aquela cando os votos favorables sumen a metade máis medio ou a metade máis un do total de votos asignados ao Pleno, así como o voto favorable da metade máis medio ou a metade máis un do número de representantes das entidades consorciadas.
Exixirase a metade máis medio cando o número total de votos ou representantes sexa impar e a metade máis un cando sexa par.
Artigo 23º.-Obrigatoriedade.
As decisións e acordos do Consorcio obrigarán por igual a todas as entidades consorciadas.
Capítulo III
Réxime económico, financeiro e contable
Artigo 24º.-Recursos do Consorcio.
1. A facenda do Consorcio estará constituída polos seguintes recursos:
a) Ingresos procedentes do seu patrimonio e demais de dereito privado.
b) Subvencións e outros ingresos de dereito público.
c) As subvencións, contribucións, e transferencias de calquera entidade pública ou privada, incluíndo os fondos estructurais, de cohesión, ou calquera outro, procedentes da Unión Europea, tales como Feder, Feoga, FSE, que coadxuven ao obxecto e fins relacionados no artigo 5º.
d) Subvencións a fondo perdido, que poden ser outorgadas pola Xunta de Galicia, nos termos establecidos polo artigo 252 b) da Lei 5/1997, do 22 de xullo, de Administración local de Galicia.
e) As contribucións económicas ordinarias ao orzamento por parte das entidades consorciadas.
f) As taxas, e prezos públicos que se establezan para a prestación de servizos ou realización de actividades da súa competencia.
g) Contribucións especiais pola execución de obras ou polo establecemento, ampliación ou mellora de servizos da competencia das entidades consorciadas.
h) O produto das operacións de crédito.
i) O produto de multas e sancións no ámbito das súas competencias.
j) Outros recursos que a lexislación de facendas locais recoñece a favor das entidades locais.
k) As demais prestacións de dereito público.
2. Tamén constituirán recursos do Consorcio as contribucións económicas extraordinarias das entidades consorciadas.
3. Son aplicables aos recursos do Consorcio o disposto na Lei de facendas locais, respecto aos recursos dos concellos, coas particularidades propias do seu obxecto e fins.
4. O réxime financeiro do Consorcio non alterará o propio dos concellos que o integran.
Artigo 25º.-Xestións, liquidación, inspección e recadación de tributos.
A xestión, liquidación, inspección e recadación dos tributos que estableza o Consorcio realizaranse de acordo co previsto na Lei xeral tributaria e nas demais leis do Estado reguladoras da materia, así como as disposicións ditadas para o seu desenvolvemento.
Artigo 26º.-Infraccións, sancións e recargas.
Será aplicable aos tributos que estableza o Consorcio o réxime de infraccións, sancións e recargas regulado na Lei xeral tributaria e nas disposicións ditadas para o seu desenvolvemento.
Artigo 27º.-Contribucións económicas ordinarias.
1. As contribucións económicas ordinarias anuais de cada entidade consorciada calcularanse o 50% en función da poboación de cada concello resultante do último padrón aprobado o 31 de decembro, segundo datos oficiais proporcionados polo Instituto Nacional de Estatística, e o 50% restante en función da repercusión dos servizos en cada unha das entidades consorciadas. Para o cobramento das achegas as entidades consorciadas será requisito indispensable a efectiva prestación dos servizos por parte do Consorcio, polo que aquelas entidades que por renuncia, baixa o outros motivos, non recibisen a prestación dun ou máis servizos non terán a obriga de contribuír ao seu custo. As entidades consorciadas distintas aos concellos contribuirán ao coste dos servizos, atendendo ao número de beneficiarios e a repercusión do correspondente servizo na dita entidade.
2. Para o ano 2009, as porcentaxes provisionais de contribución correspóndense cos datos achegados polo INE, referidos á poboación de cada un dos concellos o 21-1-2008.
Ver referencia pdf "17300D002P007.PDF"
3. Para a determinación das porcentaxes e contribucións do ano 2010, e das sucesivas, procederase ao seu cálculo en función da poboación de cada concello, na forma prevista nas epígrafes anteriores, o que será aprobado polo Pleno.
Artigo 28º.-Financiamento dos servizos e das actividades.
Para a execución das obras e a prestación de servizos e actividades redactarase o correspondente proxecto, memoria valorada e informe técnico, determinándose o sistema de financiamento que proceda, en consonancia cos recursos sinalados nestes estatutos.
Artigo 29º.-Aprobación do orzamento.
1. O Consorcio aprobará anualmente un orzamento único, comprensivo das obrigas que, como máximo, poderá recoñecer durante o correspondente exercicio económico, e dos dereitos que se prevexa liquidar no mesmo período.
2. O dito orzamento axustarase no seu contido, estrutura, tramitación e aprobación ao establecido pola Lei de facendas locais e disposicións que a desenvolvan.
Artigo 30º.-Previsión dos gastos e ingresos.
1. Todas as contribucións económicas ordinarias, referidas no punto 1 do artigo anterior, serán efectuadas polas entidades consorciadas mediante entregas periódicas, que se ingresarán con anterioridade ao último día de cada trimestre natural, á tesouraría do Consorcio, ou en calquera outro prazo fixado por acordo do Pleno.
2. En caso de que as entregas referidas no punto anterior non se efectúen nos prazos previstos, co obxecto de regularizan os ingresos das contribucións das entidades consorciadas, estas:
a) Facultan o presidente do Consorcio para que, transcorrido o prazo para o ingreso das contribucións das entidades consorciadas, e acreditada a débeda polo seu secretario, logo de informe da tesouraría e da intervención, poida dirixirse á Administración central ou á comunidade autónoma para a retención dos fondos ou cotas pendentes con cargo ás cantidades que por calquera concepto fosen liquidadas a favor da entidade consorciada debedora, por igual importe ao das contribucións non satisfeitas trimestralmente, para o seu ingreso na facenda do Consorcio.
b) Recoñécenlle, á Deputación Provincial de Ourense a facultade de reter o importe das cantidades debidas con calquera crédito que a favor da entidade consorciada se dispoña na Corporación Provincial, transferindo as ditas cantidades ao Consorcio. Esta retención solicitaraa o presidente do Consorcio, sinalando o importe da débeda e data de vencemento, que deberán acreditarse mediante certificación da secretaría, logo dos informes do tesoureiro e interventor, sobre o importe pendente de ingresar.
3. Nos casos previstos no número anterior do presente artigo, con carácter previo, darase audiencia á entidade afectada, requiríndolle de pagamento por prazo de dez días.
4. No suposto de que algunha entidade consorciada lle debese ao Consorcio dous trimestres da súa contribución, a presidencia procederá a ditar resolución, logo de audiencia ao afectado, pola que se acorde deixar de prestar os servizos e actividades.
5. O mesmo réxime dos puntos anteriores aplicarase ás contribucións económicas extraordinarias, que se terán que ingresar na tesouraría do Consorcio no prazo máximo dun mes desde a notificación do pertinente acordo do Pleno.
6. As contribucións das entidades consorciadas consideraranse ingresos de carácter público do Consorcio para todos os efectos legais.
Artigo 31º.-Demora no ingreso de contribucións.
As cantidades que non fosen ingresadas na tesouraría do Consorcio na data de vencemento fixada no artigo anterior, incrementaranse en proporción ao tempo transcorrido ata o seu pagamento efectivo coa cantidade que resulte de aplicar o xuro de demora fixado pola Lei de orzamentos xerais do Estado para o exercicio correspondente.
Artigo 32º.-Xestión orzamentaria.
Será igualmente aplicable o disposto pola Lei de facendas locais, en materia de créditos e as súas modificacións, xestión e liquidación do orzamento, coas peculiaridades propias do Consorcio.
Artigo 33º.-Tesouraría do Consorcio.
A tesouraría do Consorcio rexerase polo disposto da Lei de facendas locais e, en canto lle sexa de aplicación, polas normas do título V da Lei xeral orzamentaria.
Artigo 34º.-Contabilidade.
O Consorcio levará a súa contabilidade de conformidade coa instrución de contabilidade para a Administración local ordinaria.
Artigo 35º.-Rendición de contas.
O Consorcio, coas peculiaridades derivadas da súa finalidade e estrutura orgánica, elaborará e renderá as contas anuais nos termos sinalados polos artigos 189 a 193 da Lei de facendas locais.
Artigo 36º.-Fiscalización.
A xestión económica do Consorcio será obxecto das fiscalizacións interna e externa reguladas pola Lei de facendas locais.
Artigo 37º.-Dos bens.
1. Os bens do Estado, comunidade autónoma, deputación provincial, mancomunidades, entidades consorciadas, ou calquera outra pública ou privada, adscritos ou que poidan adscribirse ao Consorcio para o cumprimento dos seus fins, conservarán a súa cualificación xurídica orixinaria, correspondéndolle tan só ao Consorcio a súa utilización, administración, explotación e conservación, de conformidade coas disposicións legais vixentes na materia. As facultades de disposición limitadas que lle poidan recoñecer ao Consorcio sobre os bens mencionados serán as que consten nos acordos de cesión correspondentes e limitaranse sempre ás finalidades estatutarias.
2. De tales bens farase un inventario detallado.
3. Os bens adquiridos polo Consorcio integraranse no seu patrimonio, ao que lle serán de aplicación as normas reguladoras do patrimonio das entidades locais e da cualificación xurídica dos seus bens.
Capítulo IV
Modificación e disolución
Artigo 38º.-Modificación dos estatutos e disolución do Consorcio.
Para a modificación dos estatutos, así como para a disolución do Consorcio, seguiranse as mesmas regras e os mesmos procedementos que o establecido na lexislación estatal básica e polos artigos 143 e 144 da Lei 5/1997, do 22 de xullo, de Administración local de Galicia.
Artigo 39º.-Adhesión de novos membros.
1. A adhesión ao Consorcio de novos membros deberá facerse mediante solicitude que terá que ser aprobada por todas e cada unha das entidades consorciadas, coa conseguinte modificación dos estatutos, cuxas disposicións serán de obrigatorio cumprimento para os membros incorporados.
2. Só se poderán adherir ao Consorcio outras administracións públicas e entidades privadas sen ánimo de lucro que teñan finalidades de interese público concorrentes co obxecto e fins do Consorcio.
3. Calquera que sexa o momento en que se adopte o acordo de adhesión ao Consorcio dunha nova entidade, esta non producirá efectos ata a entrada en vigor do orzamento do seguinte exercicio económico, agás que dispoña outra cousa o Pleno.
Artigo 40º.-Separación de membros do Consorcio.
1. A separación voluntaria dunha entidade do Consorcio precisará os seguintes requisitos:
a) Aviso previo dun ano dirixido ao presidente.
b) Estar ao día no cumprimento das obrigas e compromisos anteriores respecto do Consorcio e garantir o cumprimento e liquidación daquelas e estes.
2. A separación producirá efectos ao finalizar o exercicio económico en que se adoptase o correspondente acordo.
3. A separación non poderá comportar perturbación, prexuízo ou risco evidente para a realización de calquera dos servizos ou actividades do Consorcio, nin prexuízo para os intereses públicos a este encomendado.
4. O Pleno, co quórum especial do artigo 21º, no suposto de incumprimento de obrigas ou compromisos por algunha das entidades consorciadas, con forma motivada, poderá acordar a súa separación.
5. A separación levará consigo necesariamente a modificación dos estatutos.
Artigo 41º.-Disolución do Consorcio.
1. O Consorcio poderá disolverse por algunha das causas seguintes:
a) Por transformación do Consorcio noutra entidade, mediante acordo do Pleno, co quórum establecido no artigo 21º ratificado pola totalidade das entidades locais consorciadas.
b) Polo cumprimento da súa finalidade.
c) Por incumprimento do seu obxecto.
d) Por imposibilidade de continuar o seu funcionamento.
e) Por separación dalgún dos seus membros se con iso devén inoperante.
f) Por mutuo acordo das entidades consorciadas.
2. No caso de disolución, manterá a súa personalidade xurídica, mentres non sexa adoptado polo Pleno o acordo de liquidación e distribución do seu patrimonio, que será publicado no BOP e no Diario Oficial de Galicia. Tal acordo determinará a forma pola que se procederá á liquidación dos bens do Consorcio e a reversión ás entidades consorciadas das obras, instalacións, e, en xeral, dos bens propios e dos que o Consorcio administrase en réxime de cesión de uso, a titularidade dos cales correspondese a outras entidades ou administracións públicas.
3. O coeficiente de participación recollido no artigo 27º, no suposto de disolucións, servirá para a distribución do patrimonio neto.
Capítulo V
Responsabilidade
Artigo 42º.-Responsabilidade.
As entidades consorciadas responderán subsidiariamente dos actos e acordos do Consorcio nas proporcións indicadas no artigo 27º dos estatutos.
Disposicións adicionais
Primeira.-O Consorcio, no ámbito determinado para o seu obxecto e finalidades, ten as potestades e prerrogativas que lles corresponden aos entes locais non territoriais.
Segunda.-O custo do persoal adscrito polas entidades consorciadas poderá ser deducido das contribucións económicas ordinarias que lle corresponda aboar á entidade de orixe, na forma que se determine no acordo de adscrición.
Terceira.-Para o cumprimento dos seus fins, o Consorcio poderá valerse dos servizos administrativos e técnicos de calquera das entidades locais consorciadas, coa conformidade do concello que cede o persoal e do traballador ao que se acumulan as funcións.
Disposicións derradeiras
Primeira.-A entrada en vigor destes estatutos producirase, unha vez aprobados definitivamente polas entidades consorciadas, ao día seguinte da publicación do seu texto íntegro no Diario Oficial de Galicia, sen prexuízo da que se realice no BOP.
Segunda.-Comunicaráselle á Administración central do Estado e á Xunta de Galicia a constitución do Consorcio, para os efectos da súa inscrición nos correspondentes rexistros. O que se fai público para xeral coñecemento.